Sakar Sigmund Davíð um hvítþvott
Stjórnarandstæðingar gagnrýndu liðsmenn ríkisstjórnarflokkanna vegna aflandsmála á Alþingi í morgun. Bjarkey Olsen, þingmaður Vinstri grænna, sakaði Sigmund Davíð Gunnlaugsson um tilraun til hvítþvottar með að birta "excel-skjöl" í stað þess að leggja fram skattskýrslur sínar. Annar sagði samfélagið gjörspillt.
Ákvörðun fyrrverandi forsætisráðherra um að birta gögn sem hann segir sýna að hann og eiginkona hans hafi staðið skil á öllum skattgreiðslum vegna aflandsfélagsins Wintris varð Bjarkey að umtalsefni í umræðum um störf þingsins í morgun. Hún sagði Sigmund Davíð reyna að klóra í bakkann með því að senda út "excel-skjöl" sem virtist vera tilraun til hvítþvottar.
Sú tilraun breyti engu því forsætisráðherrahjónin fyrrverandi hafi átt félagið og það siðferði sem felist í því að velja sér þá stöðu. Hreinlegast væri fyrir Sigmund Davíð að leggja fram skattskýrslu sína frekar en að birta excel-skjöl.
Fjármálaelíta að eyðileggja velferðarkerfið
Ólína Kjerúlf Þorvarðardóttir, þingmaður Samfylkingarinnar, rifjaði upp að fimm vikur væru liðnar frá uppljóstrunum Panamaskjalanna um aflandsfélagaeign ráðherra í ríkisstjórn Framsóknar- og Sjálfstæðisflokks. Gagnrýndi hún Bjarna Benediktsson, fjármálaráðherra, fyrir að streitast við að sitja og segja ekki af sér embætti í fullkominni storkun við almennt siðgæði og vilja þjóðarinnar til að fá að veita nýjum stjórnvöldum nýtt umboð.
Lilja Rafney Magnúsdóttir, þingmaður VG, sagði samfélagið gjörspillt þar sem efsta stétt landsins nýti allar leiðir til að komast undan skattgreiðslum. Ráðamenn gefi þau skilaboð frá sér að það sé allt í lagi. Þingmaðurinn sagði að ekki megi leyfa "fjármálaelítunni" að eyðileggja velferðarkerfið með því að koma sér undan því að greiða skatta.
Stjórnarandstæðingar gagnrýndu liðsmenn ríkisstjórnarflokkanna vegna aflandsmála á Alþingi í morgun.
Bjarkey Olsen, þingmaður Vinstri grænna, sakaði Sigmund Davíð Gunnlaugsson um tilraun til hvítþvottar með að birta "excel-skjöl" í stað þess að leggja fram skattskýrslur sínar.
Ólína Kjerúlf Þorvarðardóttir, þingmaður Samfylkingarinnar, rifjaði upp að fimm vikur væru liðnar frá uppljóstrunum Panamaskjalanna um aflandsfélagaeign ráðherra í ríkisstjórn Framsóknar- og Sjálfstæðisflokks.
Gagnrýndi hún Bjarna Benediktsson, fjármálaráðherra, fyrir að streitast við að sitja og segja ekki af sér embætti.
Lilja Rafney Magnúsdóttir, þingmaður VG, sagði samfélagið gjörspillt þar sem efsta stétt landsins nýti allar leiðir til að komast undan skattgreiðslum.